**DKTE special- og omsorgstandpleje – OPGAVE**

**Indledning**

I forbindelse med DKTE- forløbet i special- social- og -omsorgstandpleje, skal du mellem forløbende arbejde med en hjemmeopgave, der skal afleveres en måned før kursusforløbets afslutning.

Opgaven vil blive gennemlæst af faglig erfaren kollega, som vil fungere som vejleder, der vil bedømme opgaven og afgive sine faglige kommentarer.

Du kan vælge mellem to typer af opgaver.

**Opgavetype 1**

Du kan aflevere 4 patientcases fra dit arbejde med special- og omsorgstandplejepatienter. Casebeskrivelserne skal indeholde:

* En beskrivelse af patienten
* Resultatet af den indledende kliniske undersøgelse med eventuel supplerende diagnostik i form af billeddiagnostik m.v.
* Den tandlægefagligt set optimale behandlingsplan
* Den valgte behandlingsplan
* Den faktisk udførte behandling
* Dine etiske og tandlægefaglige overvejelser, der bragte dig fra den optimale behandlingsplan over den valgte behandlingsplan til den faktisk gennemførte behandling herunder din dialog med patienten i relation til samtykke, kooperation og vedligeholdelse af den gennemførte behandling.

Den enkelte casebeskrivelse bør ikke fylde over 2 A 4 sider (12 punkt, enkelt linjeafstand)

Casebeskrivelserne skal kunne offentliggøres i ATO’s nyhedsbrev. Det betyder, at du skal indhente samtykker på eventuelle røntgenbilleder mm. Samtykkerne skal medsendes som dokumentation.

**Opgavetype 2**

Du kan aflevere en afløsningsopgave i form af en oversigtsartikel over et fagligt emne med relevans for special-, social- og omsorgstandplejen. Det kan være metodologi inden for f.eks. sundhedsfremme, forebyggelse, behandling eller kommunikation.

Det kan også være en undersøgelse af f.eks. en rutine, en praksis eller et behandlingsregime som du gennemfører i egen tandpleje og rapporterer resultaterne af.

Oversigtartiklen / Undersøgelsen skal være egnet til offentliggørelse i ATO’s nyhedsbrev og indeholde litteraturreferencer over anvendt litteratur.

Oversigtsartiklen / rapportering af undersøgelsen bør (eksklusive referencer / tabeller) ikke være på mere end 8 A 4 sider (12 punkt, enkelt linjeafstand).

**En eller flere om opgaven?**

Det er muligt at være 2 undtagelsesvis 3 om en opgave. Det forudsætter, at der skrives et større antal cases ved opgavetype 1 og en længere oversigtsartikel / undersøgelses afrapportering. Opgavens omfang aftales med kursusledelsen.

**Vejledning**

Kursisterne tilbydes op til 2 timers telefonisk / elektronisk vejledning pr. opgave, uanset om opgaven udarbejdes af en eller flere personer.

Herudover tilbydes kursisterne personligt møde med vejleder á ca. en times varighed; tid og sted aftales af kursisten direkte med vejleder; evt. udgifter ifm. afholdelse af personligt møde, herunder rejseomkostninger, afholdes af kursisten/evt. kursistens arbejdsplads, hvis kursisten har en aftale med sin arbejdsgiver herom.

Vejleder vurderer den endelige opgave, hvorfor den skal være afleveret en måned før kursets afslutning.

Vejleder findes når kursisten har besluttet opgavens titel og indhold / hvilken type cases, der ønskes beskrevet.

Frederiksberg 2025.